**Férfimissziói beszámoló a 2018. évről**

Az év elején szokás szerint megkerestem a nagyobb férfikörök vezetőit az éves programok és helyszínek egyeztetése céljából.

A tervezés során ismert volt, hogy a tavalyelőtti zalaegerszegi férfinapon részt vett a kaposvári férfikör több tagja akik nagyon hasznosnak találták az alkalmat ezért vállalták a tavalyi dunántúli férfinap megrendezését.

A Missziói és Evangelizáció Bizottság zsinati képviselője is vagyok. Ebben a minőségemben részt vettem három zsinati ülésszakon és több alkalommal felszólaltam a misszióval kapcsolatos kérdésekben.

Márciusban az éves piliscsabai konzultáción beszámoltam az előző évi tevékenységemről és találkoztam más munkaágak képviselőivel.

Két gyülekezetben és LMK-n tájékoztatót tartottam a férfikörök munkájáról.

Május 31-én meghívásra részt vettem Petronell-Carnuntumban az alsó-ausztriai és burgenlandi gyülekezetek éves Gustav Adolf Fest rendezvényén, amelyen információs standot kaptam. A nap folyamán többek között a burgenlandi és az alsó ausztriai szuperintendens is felkeresték a standot és érdeklődtek a férfimissziói munka iránt

Szeptember 22-én Kaposváron került megrendezésre a 2018. évi Dunántúli Egyházkerületi Férfimissziói Nap, mintegy ötven résztvevővel. A szervezés a helyi gyülekezet lelkészével és a férfikörrel közösen történt.

A program a következő volt: Nyitó áhítat : Sikter János porrogszentkirályi lelkész

Előadás bizonyságtétellel: Szeverényi János országos missziói lelkész, aki szenvedélyes hangon szólt hitéről és az egyházáért érzett felelősségéről. Utána: Duszka József ny. gyilkossági nyomozó, aki élete nagy fordulatáról megtéréséről beszélt. Mindkét előadást élénk eszmecsere követte.

Délután kerekasztal beszélgetés volt a Kaposvári Egyetemen indult Keresztény vezetőképzés témájában, Dr Berke szilárd docens, Lőrincz Sándor író és Mátrai Zoltán agrármérnök, egyházmegyei felügyelő részvételéve. A beszélgetést Pongrácz Máté kaposvári lelkész moderálta.

Cikket írtam a témát illetően az evangelikus honlapra illetve a Dunántúli Harangszó újságba. Részt vettem a Dunántúli Egyházkerület közgyűlésein és a Missziói bizottság munkájában, amely utóbbi tagjának újra megválasztottak.

Koháry Ferenc férfi referens